
Fins al 14 de setembre

El Consorci de Museus llança una nova edició de les seues convocatòries públiques per a projectes artístics i educatius
· L’entitat museística invertirà 339.800 euros en quatre convocatòries, ‘Cercles’, ‘CoSSos’, ‘Reset’ i ‘Resistències artístiques’, en què se seleccionaran 43 projectes
· Les convocatòries estan dirigides a investigadors i investigadores, artistes i professionals de la mediació cultural
València (15.07.21) El Consorci de Museus de la Comunitat Valenciana llança quatre noves convocatòries públiques per a la selecció de 43 projectes artístics de caràcter educatiu i social. Amb una inversió total de 339.800 euros, es tracta de les convocatòries ‘Resistències Artístiques. Processos artístics en entorns educatius’, ‘Reset. Relectures de gènere i multiculturalitat’, ‘Cercles. Joves activant museus’ i ‘CoSSos. Comunitats de sabers subalterns’.
En els pròxims dies les convocatòries es publicaran en el ‘Diari Oficial de la Generalitat Valenciana’ i s’obrirà el termini per a presentar propostes fins al 14 de setembre.
El director del Consorci de Museus, José Luis Pérez Pont, ha indicat que “els projectes que es desenvolupen a través d’aquestes convocatòries estan permetent activar la relació de la ciutadania amb la cultura i fomentar la participació dels diferents grups socials en els processos artístics”, i ha afegit que “fa cinc anys que celebrem aquestes convocatòries de manera consecutiva, i estan contribuint a professionalitzar la mediació cultural, que considerem essencial per a la innovació no sols en l’entorn del museu, sinó també en l’àmbit educatiu i social”.
Les quatre convocatòries van dirigides a artistes, investigadors i investigadores i professionals de l’educació i de la mediació cultural que desenvolupen el seu treball en l’àmbit de les pràctiques col·laboratives, entenent la mediació com a camp expandit que va més enllà del museu per a involucrar la ciutadania i especialment els i les més joves com a generadors de cultura.
Resistències artístiques
La convocatòria ‘Resistències artístiques’ seleccionarà 30 projectes per al seu desenvolupament en 30 centres educatius de la Comunitat: 10 a Alacant, 10 a Castelló i 10 a València.
L’objectiu d’aquesta convocatòria és incorporar els llenguatges de la creació contemporània en els processos d’aprenentatge. ‘Resistències artístiques’ busca crear entorns de treball col·laboratius que involucren la comunitat educativa, considerant tant estudiants com professors agents actius d’un procés de creació artística contemporània participatiu i relacional.
Poden optar a la convocatòria creadores i creadors, a títol individual o en col·lectiu, que situen el seu treball en el camp de les pràctiques participatives i pedagogies crítiques. Almenys la meitat dels projectes seleccionats correspondran a professionals amb lloc de naixement o residència a la Comunitat Valenciana.
Es tracta de la convocatòria de major import amb una dotació de 252.000 euros (8.400 euros per a cadascun dels projectes). Les propostes tindran una duració d’entre tres i sis mesos i es realitzaran en els centres escolars adherits a aquest programa, entre gener i juliol de 2022, podent utilitzar les instal·lacions disponibles a Las Cigarreras Centre Cultural d’Alacant, el Centre del Carme de València i el Menador Espai Cultural de Castelló.
Una vegada seleccionats els projectes artístics, el Consorci de Museus, en col·laboració amb la Conselleria d’Educació, Cultura i Esport i el CEFIRE Artísticoexpressiu, obrirà una convocatòria pública dirigida als centres escolars que vulguen acollir les propostes.
Per a la valoració i selecció de les propostes presentades queda constituït un jurat presidit per la presidenta de la Comissió Cientificoartística del Consorci de Museus, Carmen Amoraga (o persona en qui delegue), i integrat per María Dolores Más Hernández (a proposta de l’Associació Valenciana de Professors de Dibuix - AVPD); María Tinoco Suárez (a proposta d’Artistes Visuals de València, Alacant i Castelló - AVVAC); Pepa Ortiz Romaní (a proposta de CEFIRE Artísticoexpressiu), i José Luis Pérez Pont, director del Consorci de Museus de la Comunitat Valenciana.
Reset

A fi de reforçar el principi d’igualtat en l’àmbit de la cultura i de la creació artística, l’objecte d’aquesta convocatòria és seleccionar dos projectes que oferisquen una perspectiva de gènere i atenguen la diversitat cultural. Els projectes prendran com a base, per primera vegada, la col·lecció del Museu de Belles Arts de València, a més dels fons del Museu d’Art Contemporani de Vilafamés (MACVAC), per a avançar cap a una museologia més inclusiva i crítica.

Amb l’objecte de completar la narració històrica, generalment realitzada amb una perspectiva masculina i etnocèntrica, es busquen projectes que conten l’altra meitat de la història, aquella construïda per les dones i invisibilitzada al llarg del temps, però també projectes que treballen unes altres desigualtats.

Els projectes tindran una duració de 6 mesos i es desenvoluparan entre els mesos de febrer i desembre de 2022. Poden optar a la convocatòria investigadores o investigadors, educadores o educadors i mediadores o mediadors culturals, a títol individual o en col·lectius.
S’estableix una dotació total d’11.800 euros, dividida en dos imports de 5.900 euros per a cadascun dels projectes.
Per a la valoració i selecció de les propostes presentades s’ha constituït un jurat presidit per la presidenta de la Comissió Cientificoartística del Consorci de Museus, Carmen Amoraga (o persona en qui delegue), i format per Cristina Martínez Alarcón (a proposta de l’Institut de les Dones); Elisa Lozano Chiarlones (a proposta de l’Associació Nacional d’Investigadors en Arts Visuals – ANIAV); Isabel Tejeda Martín (a proposta de l’Associació de Dones en les Arts Visuals – MAV), i José Luis Pérez Pont, director del Consorci de Museus de la Comunitat Valenciana.
Cercles
‘Cercles’ és una iniciativa conjunta de l’Institut Valencià de la Joventut (IVAJ) i del Consorci de Museus de la Comunitat Valenciana que seleccionarà tres projectes, un per província, per a desenvolupar les funcions de creació, activació i mediació amb els i les joves participants del programa ‘#Cercles’, entre febrer i desembre de 2022.
L’objectiu d’aquesta convocatòria és oferir un lloc de reunió, reflexió i aprenentatge col·lectiu entorn de la creació artística actual, amb xiques i xics d’entre 14 i 18 anys.
La col·laboració de l’IVAJ i el Consorci de Museus tracta d’impulsar l’interés per la creació contemporània actual entre la població juvenil i donar veu i lloc a un col·lectiu que està en ple procés d’evolució i transformació, per a apoderar-los com a creadors de la cultura.

El programa se centra en la creació de tres equips, un per província, d’uns 15 participants cadascun, que es reuniran periòdicament al Museu d’Art Contemporani d’Alacant - MACA, el Centre del Carme Cultura Contemporània de València i el Menador Espai Cultural de Castelló.

‘Cercles’ compta amb una dotació total de 12.000 euros, dividida en tres imports de 4.000 euros per a cadascun dels projectes. Poden optar a la convocatòria educadores o educadors i mediadores o mediadors culturals, a títol individual o en col·lectius.
Per a la valoració i selecció de les propostes presentades s’ha constituït un jurat presidit per la presidenta de la Comissió Cientificoartística del Consorci de Museus, Carmen Amoraga (o persona en qui delegue) i integrat per Carmen Pavia Donderis (a proposta de l’Associació Valenciana de Professorat de Dibuix - AVPD); Irene Ballester Buigues (a proposta d’Artistes Visuals de València Alacant i Castelló - AVVAC); Jesús Damián Martí Nadal, secretari general de l’IVAJ.GVA Jove o persona en qui delegue; Inmaculada Sanjuán Pérez (a proposta de l’IVAJ); Benjamí Mompó i Peruga (a proposta del Consell Valencià de la Joventut), i José Luis Pérez Pont, director del Consorci de Museus de la Comunitat Valenciana.
CoSSos
‘CoSSos’ ofereix un marc per al desenvolupament de huit projectes de producció cultural situada en realitats concretes i amb col·lectius específics, per a ampliar l’espai públic del coneixement a altres veus i sabers en relació amb els discursos i coneixements que creuen la institució.

Es busquen projectes que fomenten el treball en xarxa amb la ciutadania, per a obrir la porta a un altre tipus d’accions culturals basades en el treball comunitari i col·laboratiu.

Poden optar a la convocatòria creadores i creadors, a títol individual o col·lectiu, que situen el seu treball en el camp de les pràctiques participatives, relacionals, col·laboratives i de pedagogies crítiques, així com col·lectius, entitats o agents socials, a títol individual o en col·lectius.

Almenys la meitat dels projectes seleccionats correspondran a creadores o creadors amb lloc de naixement o residència a la Comunitat Valenciana.

S’estableix una dotació total de 64.000 euros, dividida en huit imports de 8.000 euros per a cadascun dels projectes.

Els projectes aprovats seran programats, d’acord amb les persones seleccionades, entre 2022 i 2023, i podran utilitzar les instal·lacions disponibles a Las Cigarreras Centre Cultural d’Alacant, el Centre del Carme de València i el Menador Espai Cultural de Castelló.

Per a la valoració i selecció de les propostes presentades s’ha constituït un jurat presidit per la presidenta de la Comissió Cientificoartística del Consorci de Museus, Carmen Amoraga (o persona en qui delegue) i integrat per María Elba Torres Parra (a proposta de Gestió Cultural. Associació Valenciana de Professionals de la Cultura); Bia Santos (a proposta d’Artistes Visuals de València, Alacant i Castelló – AVVAC); Carles Xavier López Benedí (a proposta de la Coordinadora Valenciana d’ONG per al Desenvolupament), i José Luis Pérez Pont, director del Consorci de Museus de la Comunitat Valenciana.

